AaB holder fast i de strå de kan, og jagter onsdag en sejr i returkampen mod Randers FC. Bliver den stor nok er nordjyderne sikret endnu en playoff kamp og håbet om en plads i europæisk fodbold næste sæson kan leve videre. Hvis ikke kan holdet holde tidlig sommerferie og se tilbage på en sæson hvor de ender som 10'er i tabellen. Et sådant resultat kan kun kaldes utilfredsstillende, og med holdets præstationer i foråret in mente kan selv en storsejr formentlig ikke svinge trofaste fans op til jubel over sæsonens forløb. De råber på forstærkninger på holdet og sætter gerne navne på de spillere, de mener han underpræsteret i den sæson, der lakker mod enden. Om sportsdirektør Allan Gaarde også har en liste over spillere han mener, har spillet deres sidste sæson i den rød/hvide trøje vil han ikke ud med, men han fortæller gerne, at man i det kommende transfervindue jagter forstærkninger til holdet. - Det har vi gjort længe, og det ville vi have gjort uanset om vi var endt som nummer et eller nummer 14, så det er der ikke noget nyt i. Det er en del af årshjulet i en sportsdirektørs job, og det er vi igang med, fortæller Allan Gaarde. - I transfervinduet skal vi ud og forstærke os og vi skal hente nogle spillere, der kan gøre en forskel for os. Og det er altså ren rutine at kigge efter nye kræfter. Allan Gaarde har - ovenpå den skuffende sæson - i hvert fald ikke noget at udsætte på de spillere han råder over nu. - Der er altid muligheder for at forbedre, og vi skal forbedre os på nogle punkter, men det er ikke sådan, at jeg er træt af vores spillere. På ingen måde, siger sportsdirektøren. - Jeg ved, de gerne vil arbejde hårdt for AaB, og det vil jeg også. Vi har et fælles mål, men det er ikke altid, det bliver indfriet, slutter han.
Allan Gaarde er allerede godt igang med at jagte forstærkninger til AaB, der er i overhængende fare for at gå på sommerferie allerede onsdag.